Gandia afronta la Setmana Santa amb una previsió d'ocupació superior al 80%
10 abril 2025

## Gandia afronta la Setmana Santa amb una previsió d'ocupació superior al 80%10 abril 2025Última actualització: 10 abril 2025

![](../gestion/img/70a56fa3161c5453eb681f0617f048de0defd5c5b4f3e975e6f0e8b56b0ed454.jpg)  
  

Amb l'arribada de la Setmana Santa, Gandia es prepara per a rebre un gran nombre de visitants. Tal com ha informat la regidora delegada de Turisme, **Balbina Sendra**, i segons les dades del departament, s'espera que l'ocupació hotelera supere el 80% durant aquests dies festius. Una xifra que podria incrementar-se depenent de la previsió meteorològica. _“Estem en les xifres de l'any passat encara que el bon temps ens podria situar en alguns establiments en ple tècnic”,_ ha afirmat la regidora, qui ha afegit que _“tots els establiments d'hostaleria ja estan preparats per a rebre els visitants”_.

  
_"Gandia també és coneguda per la seua Setmana Santa, reconeguda com a Festa d'Interés Turístic Nacional des de l'any 2019 i per això també és un gran atractiu turístic"_, ha declarat Sendra, qui ha destacat les processons del Diumenge de Rams, la del Divendres Sant amb la processó del Sant Soterrament, i la del Diumenge de Resurrecció, així com la trobada entre la Mare de Déu i el Crist ressuscitat. Aquestes processons ofereixen als visitants l'oportunitat d'experimentar la rica tradició religiosa i cultural de Gandia. A més, el 19 d’abril a les 12.30 hores tindrà lloc la representació de la Visitatio Sepulchri a la Insigne Col·legiata de Gandia.

  
**Gandia a la Mar**

La regidora ha incidit en la importància d’oferir accions diferenciadores enfront d’altres destinacions i la col·laboració que s’està duent a terme amb la Junta Major de Germandats per a posar en valor aquesta celebració.

A més dels actes religiosos, la responsable de turisme ha informat que des del departament s’han programat del 12 al 28 d’abril diverses activitats dirigides a tots els públics sota la marca ‘Gandia a la Mar’.

D’aquesta manera, les activitats a la platja de Gandia començaran el 14 d’abril amb les sessions d’Esports a la mar, que inclouen classes de ioga (dilluns, dimecres i diumenge), latin fitness (dimarts, dijous i dissabte) i GAP (divendres), totes elles a les 9.00 hores a l’Escenari 1.

La música també tindrà el seu espai amb el cicle Música a la mar, que oferirà actuacions en directe a l’Escenari 3: el grup “No Presentados” el 19 d’abril a les 18.00 hores i “Zippy Zappers” el 26 d’abril, també a les 18.00 hores.

Els més menuts podran gaudir de Jocs a la mar, jocs infantils que se celebraran els dies 12, 13, del 17 al 21 i del 26 al 28 d’abril, a les 17.30 hores a l’Escenari 2, així com de l’espectacle colorit del Vol de Estels, que tindrà lloc del 17 al 21 i del 26 al 28 d’abril de 17.00 a 20.00 hores.

Totes aquestes activitats a la platja se sumen a la rica programació cultural i religiosa que ofereix el centre històric de Gandia, amb actes tan emblemàtics com la Solemne Processó de Palmes i Rams (13 d’abril), la Processó del Sant Soterrament (18 d’abril), la representació de la Visitatio Sepulchri a la Col·legiata de Gandia (19 d’abril) o el Gloriós Encontre (20 d’abril), entre moltes altres processons programades entre el 12 i el 20 d’abril.

  
**Visites guiades al Grau i Centre Històric**

A més, per a aquells que desitgen conéixer més sobre la història de la ciutat, el Departament de Turisme ha organitzat visites guiades tant al Centre Històric com al Grau i Port de Gandia. Les visites al Centre Històric es realitzaran els dijous 17 d’abril a les 18:00 hores, dissabte 19 d’abril a les 11:00 hores, dijous 24 d’abril a les 18:00 hores, i dissabte 26 d’abril a les 11:00 hores. El punt de trobada serà la plaça de les Escoles Pies. [Les reserves per a aquesta activitat es poden realitzar a través del formulari o en la web de Visit Gandia.](https://eu.jotform.com/form/250971746180360)

D’altra banda, les visites guiades al Grau i Port tindran lloc el dimecres 16 d’abril a les 19:00 hores i el dimecres 23 d’abril a les 19:00 hores, amb punt de trobada en el Monòlit a Jaume I. El preu per a adults és de 8 €, mentre que per a xiquets de 6 a 11 anys és de 5 €. [Les reserves també estan disponibles en aquest enllaç o en la web de turisme.](https://form.jotform.com/250964309612357)

La ciutat, a més, acull durant aquests dies exposicions, concerts i activitats culturals en espais com la Casa de la Marquesa o el Teatre Serrano, consolidant Gandia com una destinació turística ideal per a qui busca combinar tradició, cultura, natura i oci en Setmana Santa.